Ανακοίνωση για την έναρξη διαδικασίας αντιντάμπινγκ όσον αφορά τους έγχρωμους τηλεοπτικούς δέκτες καταγωγής ή που εξάγονται από την Τουρκία

(2000/C 202/03)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου(2) (εφεξής ο "βασικός κανονισμός"), με τον ισχυρισμό ότι οι εισαγωγές έγχρωμων τηλεοπτικών δεκτών από την Τουργία υπόκεινται σε ντάμπινγκ και με τον τρόπο αυτό προξενούν σοβαρή ζημία στον κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 5 Ιουνίου 2000 από την Producers Of European Televisions In Cooperation (Poetic) (εφεξής "ο καταγγέλλων") που αντιπροσωπεύει το μεγαλύτερο τμήμα, δηλαδή στην προκειμένη περίπτωση πάνω από το 30 %, της συνολικής κοινοτικής παραγωγής έγχρωμων τηλεοπτικών δεκτών.

2. Προϊόν

Το προϊόν που αποτελεί αντικείμενο ντάμπινγκ είναι οι έγχρωμοι τηλεοπτικοί δέκτες με μήκος διαγωνίου οθόνης άνω των 15,5 εκατ., με ενσωματωμένο ή μη ραδιοφωνικό δέκτη ή/και ωρολογιακή συσκευή (εφεξής "το υπό εξέταση προϊόν"), που υπάγονται προς το παρόν στους κωδικούς ΣΟ ex 8528 12 52, 8528 12 54, 8528 12 58, ex 8528 12 62 και 8528 12 66. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. Ισχυρισμός περί ντάμπινγκ

Οι ισχυρισμός περί ντάμπινγκ θεμελιώνεται σε σύγκριση μεταξύ της κανονικής αξίας που καθορίζεται με βάση τις εγχώριες τιμές στην Τουρκία και των τιμών εξαγωγής του υπό εξέταση προϊόντος στην Κοινότητα. Με βάση τα στοιχεία αυτά, το περιθώριο ντάμπινγκ που υπολογίζεται είναι σημαντικό.

4. Ισχυρισμός περί ζημίας

Ο καταγγέλλων προσκόμισε αποδεικτικά στοιχεία σύμφωνα με τα οποία οι εισαγωγές του εν λόγω προϊόντος από την Τουρκία έχουν αυξηθεί συνολικά, τόσο σε απόλυτες τιμές όσο και σε όρους μεριδίου αγοράς.

Υποστηρίζεται ότι οι όγκοι και οι τιμές του εισαγόμενου εν λόγω προϊόντος έχουν, μεταξύ άλλων συνεπειών, ασκήσει αρνητική επίδραση στο μερίδιο της αγοράς, στις ποσότητες που πωλούνται και στο επίπεδο των τιμών που επιβάλλουν οι κοινοτικοί παραγωγοί, με συνέπεια ουσιαστικά δυσμενή αποτελέσματα στη συνολική απόδοση, στην οικονομική κατάσταση και στην κατάσταση της απασχόλησης του κοινοτικού κλάδου παραγωγής.

5. Διαδικασία

Αφού καθόρισε, μετά από διαβουλεύσεις με τη συμβουλευτική επιτροπή, ότι η καταγγελία έχει υποβληθεί από ή εξ ονόματος του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, η Επιτροπή αρχίζει έρευνα δυνάμει του άρθρου 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα καθορίσει αν το υπό εξέταση προϊόν καταγωγής ή αυτό το οποίο εξάγεται από την Τουρκία αποτελεί αντικείμενο ντάμπινγκ και αν αυτό το ντάμπινγκ έχει προκαλέσει ζημία.

Οι έγχρωμοι τηλεοπτικοί δέκτες συχνά περιλαμβάνουν στοιχεία και μέρη που προέρχονται από πολλές χώρες. Γι' αυτούς τους λόγους, η καταγωγή όλων των έγχρωμων τηλεοπτικών δεκτών που εξάγονται από την Τούρκία, θα εξεταστεί ως μέρος αυτής της έρευνας αντιντάμπινγκ.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους παραγωγούς-εξαγωγείς και στους εισαγωγείς στην Τουρκία και σε όλες τις ενώσεις παραγωγών-εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές της εν λόγω χώρας εξαγωγής.

Εν πάση περιπτώσει, όλα τα μέρη πρέπει να επικοινωνήσουν πάραυτα με την Επιτροπή με φαξ προκειμένου να διαπιστώσουν αν κατονομάζονται στην καταγγελία και στην αντίθετη περίπτωση, οφείλουν να ζητήσουν ερωτηματολόγιο εντός της προθεσμίας που καθορίζεται στην παράγραφο 6 στοιχείο α), δεδομένου ότι η προθεσμία που καθορίζεται στην παράγραφο 6 στοιχείο β) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να υποβάλουν πληροφορίες εκτός των απαντήσεων στο ερωτηματολόγιο και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

Επιπλέον, η Επιτροπή μπορεί να παραχωρήσει ακρόαση στα ενδιαφερόμενα μέρη, εφόσον αυτά υποβάλλουν το σχετικό αίτημα εγγράφως και αποδείξουν ότι υπάρχουν ιδιαίτεροι λόγοι για τους οποίους πρέπει να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο γ).

5.2. Διαδικασία για την εκτίμηση του συμφέροντος της Κοινότητας

Σύμφωνα με το άρθρο 21 του βασικού κανονισμού και, στην περίπτωση που τεκμηριώνονται οι ισχυρισμοί περί του ντάμπινγκ και της ζημίας που έχει προκληθεί, θα ληφθεί απόφαση σχετικά με το αν η θέσπιση μέτρων αντιντάμπινγκ είναι αντίθετη προς τα συμφέροντα της Κοινότητας. Γι' αυτό το λόγο, ο κοινοτικός κλάδος πραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο ότι μπορούν να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, μπορούν, εντός της γενικής προθεσμίας που καθορίζεται στην παράγραφο 6 στοιχείο β) της παρούσας ανακοίνωσης, να αναγγελθούν και να υποβάλουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του εν λόγω άρθρου λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Προθεσμίες

α) Αίτηση ερωτηματολογίου από τα μέρη

Όλα τα ενδιαφερόμενα μέρη πρέπει να ζητήσουν ερωτηματολόγιο το ταχύτερο δυνατό, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Τα μέρη οφείλουν να αναγγελθούν, να υποβάλουν απαντήσεις στο ερωτηματολόγιο και άλλες πληροφορίες

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο ή άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων ώστε να μπορέσουν να ληφθούν υπόψη οι παρατηρήσεις τους κατά την έρευνα.

γ) Ακροάσεις

Τα ενδιαφερόμενα μέρη μπορούν, επίσης, να ζητήσουν ακρόαση από την Επιτροπή εντός της ίδιας προθεσμίας 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβάλλονται γραπτώς (όχι σε ηλεκτρονική μορφή, εκτός αν προσδιορίζεται διαφορετικά) και πρέπει να αναφέρουν την ονομασία, τη διεύθυνση, τον αριθμό τηλεφώνου, φαξ ή/και τηλετύπου του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Γ και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Telex: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία.

9. Χρονοδιάγραμμα της έρευνας

Η έρευνα θα διεξαχθεί σύμφωνα με το άρθρο 6 παράγραφος 9 του βασικού κανονισμού, εντός 15 μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, μπορούν να επιβληθούν προσωρινά μέτρα το αργότερο εντός εννέα μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.